**Lisa 1. Tehniline kirjeldus**

**Riigihange „Elektrienergia ost taastuvatest energiaallikatest aastatel 2023-2035“**

1. Üldteave
   1. Hankija eesmärk on riigihanke teel sõlmida riigihanke I osas maksimaalselt kolm ja riigihanke II osas maksimaalselt neli hankelepingut (hinnavahe leping). Lepingu alusel kohustub pakkuja rajama taastuvelektrit tootva uue tootmisseadme ja seda opereerima ning andma hankijale üle tootmisseadmega toodetud taastuvelektri eest väljastatavad päritolutunnistused.
   2. Lepingu alusel teevad pooled üksteisele rahalisi makseid sõltuvalt sellest, kas elektri turuhind on kõrgem (pakkuja teeb hankijale makse) või madalam (hankija teeb pakkujale makse) lepingus sätestatud elektri kokkuleppehinnast.
   3. Lepingu alusel ei osta hankija pakkujalt ja pakkuja ei müü hankijale tootmisseadmega toodetavat elektrit füüsiliselt ning hankija ei tasu pakkujale tema poolt tootmisseadmega toodetud elektri eest tasu.
   4. Hankija soovib sellise lepinguga maandada elektrihinna riski ja suurendada taastuvatest energiaallikatest toodetava elektri (edaspidi taastuvelekter) osakaalu oma elektriostmise portfellis läbi päritolutunnistuste omandamise, et vähendada oma tegevusega keskkonnale kaasnevaid mõjusid.
   5. Hankeleping jõustub allkirjastamisest mõlema poole poolt ja kehtib kuni tootmisseadmega hankijale tootmise algushetkest on möödunud kümme aastat.
   6. Käesolev riigihange korraldatakse Riigi Kinnisvara ASile kuuluvatele ja Riigi Kinnisvara AS poolt hallatavatele Eestis asuvate kinnisvaraobjektide ja ühishankes osalevatele teistele hankijatele kuuluvate kinnisvaraobjektide tarbeks, mille suhtes hankija (Riigi Kinnisvara AS) hangib ja ostab elektrit volituse alusel (hankelepingus nimetatud kui Ostja Tarbimiskohad).
   7. Lepinguga sõlmitakse lisa 2 Kuu Kogused. Kuu Kogus arvutatakse vastavalt lepingu pooleks oleva pakkuja pakkumuses toodud Aasta Kogusele, mille ulatuses pakkuja pakkumuse esitas, ja lisas 2 Kuu Kogused toodud protsentidest, mis on vastavad taastuvenergia igakuisele tarbimisele Aasta Kogusest lepingu perioodi jooksul.
      1. Kui pakkuja pakkumus tunnistatakse edukaks paremuselt teisena, siis arvutatakse vastavalt pakkumuses toodud mahule, arvestades, et selles pakkumuses pakutav kogus ja majanduslikult soodsaimas pakkumuses pakutav kogus kokku ei ületa hankija aastast taastuvelektri tarbimise mahu ülempiiri vastavas riigihanke osas. Kuu Koguste arvutamisel lähtutakse vajadusel ka pakkumuses toodud minimaalse tootmiskogusega kalendriaastas, mis on märgitud pakkumuse vormil 3.
   8. Lepingu alusel kalendrikuus tehtavate rahaliste maksete ulatus on piiratud Ostja Tarbimiskohtade tarbimisprofiiliga, mis on toodud RHAD Lisas 2 Kuu Kogused. See tähendab, et kui tootmisseade toodab kalendrikuus taastuvelektrit koguses, mis ületab Ostja poolt samas kalendrikuus Lisas 2 Kuu Kogused kokku lepitud (võrgust võetud) elektrikogust, siis teevad pooled rahalisi makseid üksnes kokku lepitud elektrikoguse ulatuses. Ostja Tarbimiskohtade kokku lepitud kogust (Lisa 2 Kuu Kogused) ületava tootmiskoguse eest rahalisi makseid ei tehta. Ostja Tarbimiskohtade arv võib hankelepingu perioodi jooksul muutuda (nii suureneda kui väheneda). Ostja Tarbimiskohtade arvu või Ostja Tarbimiskohtades tarbitava elektrikoguse muutumine ei ole aluseks pakkumuses esitatud ja lepingus kokkulepitud elektri kokkuleppe hinna muutmiseks ega mistahes muude õiguskaitsevahendite kasutamiseks.
      1. Kokku lepitud Kuu Koguste muutumise korral sõlmitakse selle kohta lepingu lisa, mis allkirjastatakse Ostja ja Tootja poolt.
2. Üldnõuded elektrienergiale ja tootmisseadmele
   1. Nõuded elektrienergiale
      1. Taastuvelekter on elekter, mis on toodetud taastuvatest energiaallikatest. Nendeks energiaallikateks on vesi, tuul, päike, laine, tõus-mõõn, maasoojus, prügilagaas, heitvee puhastamisel eralduv gaas, biogaas ja biomass (ELTS § 57 lg 1).
   2. Nõuded tootmisseadmele ja taastuvelektri tootmisele
      1. Tootmisseade peab tootma taastuvelektrit.
      2. Pakkumuses esitatud tootmisseade peab olema uus. Uus tootmisseade on tootmisseade, mis alustab taastuvelektri tootmist pärast hankelepingu sõlmimist.
      3. Taastuvelektri tootmise alustamiseks loetakse päeva, millal nõuetekohane (s.t. kõigile asjakohastele õigusaktide, võrgueeskirjade, süsteemihaldurite ja võrguettevõtjate poolt kohaldatavatele nõuetele vastav) tootmisseade esimest korda annab taastuvelektrit elektrivõrku (edaspidi Tootmise Algushetk).
      4. Kui Tootmise Algushetk oli enne hankelepingu sõlmimist, pole tegu uue tootmisseadmega käesoleva tehnilise kirjelduse tähenduses.
      5. Pakkumuses esitatud tootmisseade ei tohi asuda riigis, mis ei ole Eesti, mõni muu Euroopa Liidu liikmesriik, muu Euroopa Majanduspiirkonna lepinguriik või Maailma Kaubandusorganisatsiooni riigihankelepinguga ühinenud riik.
      6. Pakkumuses esitatud tootmisseade ja sellega toodetav taastuvelekter, sh tootmisseadme rajamine, taastuvelektri tootmine, elektri võrku andmine ja müümine ning taastuvelektri kvaliteet peavad vastama kõigile asjakohaste õigusaktide nõuetele.
      7. Pakkumuses esitatud tootmisseade peab võimaldama igal aastal (12-kuulisel perioodil) pärast tootmise algushetke taastuvelektri tootmist ja toodetava taastuvelektri andmist ja müümist Eesti Vabariigi territooriumil asuvasse elektrivõrku vähemalt vastavalt kokku lepitud kogusele lisas 2 Kuu Kogused.
      8. Pakkumuses esitatud tootmisseadmega toodetavat elektrienergiat ei hakka hankija ostma enne 01.07.2023.
      9. Pakkumuses esitatud tootmisseadme tarbeks, sh rajamiseks ja opereerimiseks või sellega toodetava elektri eest, ei tohi pakkuja olla enne hankelepingu sõlmimist saanud avalikest vahenditest toetust, sh riigiabi, investeerimisabi, tegevustoetust vms tagastamatut abi. Samasugust avalikest vahenditest toetust ei tohi pakkuja saada ka hankelepingu kehtivuse jooksul.
      10. Pakkuja peab pakkumuses esitatud tootmisseadmega tootma vastavas riigihanke osas nõutud aasta kogust, mis on kaheteistkümne kuu koguste summa, vähemalt kümme aastat järjest, alates Tootmise Algushetkest, kuni lepingu tähtaja lõpuni.
   3. Pakkumuses esitatav teave tootmisseadme kohta
      1. Pakkuja esitab pakkumuses tootmisseadme kirjelduse, sealhulgas järgmise teabe:
      2. tootmisseadmega toodetav taastuvelektri liik;
      3. tootmisseadme (kavandatav) asukoht;
      4. taastuvelektri tootmisega alustamise (kavandatav) kuupäev;
      5. meetmete kirjelduse, millega tagatakse toodetava taastuvelektri andmine ja müümine Eesti Vabariigi territooriumil asuvasse elektrivõrku vähemalt vastavas riigihanke osas nõutud kogusele;
      6. loetelu lubadest, kokkulepetest, kooskõlastustest jms, mis on tootmisseadme rajamise või opereerimisega, sh hankelepingu nõuetekohase täitmisega seotud, ja mis on pakkujal pakkumuse esitamise hetkeks olemas ning mis on pakkujal vajalik taotleda hankelepingu jooksul;
      7. kinnitus, et tootmisseade on uus ning sellega ei ole taastuvelektrit elektrivõrku antud ega anta enne hankelepingu sõlmimist, kui pakkuja peaks riigihankes edukaks osutuma;
      8. kinnitus, et pakkuja ei ole pakkumuses esitatud tootmisseadme tarbeks saanud avalikest vahenditest toetust ega saa seda ka hankelepingu kehtivuse jooksul.
3. Pakkumuses esitatav teave pakutava koguse ja pakutava miinimumkoguse kohta
   1. Pakkuja esitab pakkumuse vormil 3.
   2. Pakkuja esitab pakkumuses toodangu koguse (GWh) 12 kuulisele perioodile, millega pakkuja on nõus edukaks osutumise korral hankelepingu sõlmima (edaspidi pakutav kogus).
      1. Pakkumuses esitatav kogus (s.h pakutav miinimumkogus) esitatakse täisarvuna ja 5 GWh-se sammuga (nt 10 GWh, 15 GWh, 20GWh või 25 GWh jne).
      2. Lisaks pakutavale kogusele esitab pakkuja pakkumuses minimaalse koguse (GWh) 12 kuulisele perioodile, millega pakkuja on nõus edukaks osutumise korral hankelepingu sõlmima (edaspidi pakutav miinimumkogus).
         1. Pakutav kogus peab olema suurem või võrdne pakutava miinimumkogusega.
         2. Pakutav miinimumkogus peab olema riigihanke osas I vähemalt 10 GWh ja osas II vähemalt 15 GWh.
4. Riigihanke I osa tehnilise kirjelduse erisused
   1. Riigihanke I osas peab pakkumuses esitatud tootmisseade tootma taastuvelektrit ühest või mitmest järgmisest energiaallikast: vesi, päike, laine, tõus-mõõn, maasoojus, prügilagaas, heitvee puhastamisel eralduv gaas, biogaas ja biomass.
   2. Seega ei vasta riigihanke I osas tehnilisele kirjeldusele pakkumus, milles esitatud tootmisseade toodab osaliselt või täielikult taastuvelektrit tuulest.
   3. Hankija eesmärk on riigihanke I osas sõlmida hankeleping(ud) 12 kuuliseks perioodiks taastuvelektri tarbimiseks mahus kuni **30 GWh,** suurendamise võimalusega kuni 5 GWh.
   4. Riigihanke I osas on maksimaalseks ühikuhinnaks **60 EUR/MWh.**
   5. Uus tootmisseade peab alustama taastuvelektri tootmist hiljemalt **kolme aasta** jooksul hankelepingu sõlmimisest arvates. Pakkuja alustab uue tootmisseadmega taastuvelektri tootmist esimesel võimalusel.
5. Riigihanke II osa tehnilise kirjelduse erisused
   1. Riigihanke II osas peab pakkumuses esitatud tootmisseade tootma taastuvelektrit ühest või mitmest järgmisest energiaallikast: vesi, tuul, laine, tõus-mõõn, maasoojus, prügilagaas, heitvee puhastamisel eralduv gaas, biogaas ja biomass (ELTS § 57 lg 1).
   2. Seega ei vasta riigihanke II osas tehnilisele kirjeldusele pakkumus, milles esitatud tootmisseade toodab osaliselt või täielikult taastuvelektrit päikesest.
   3. Hankija eesmärk on riigihanke II osas sõlmida hankeleping(ud) 12 kuuliseks perioodiks taastuvelektri tarbimiseks mahus kuni **70 GWh**, suurendamise võimalusega kuni 15 GWh.
   4. Riigihanke II osas on maksimaalseks ühikuhinnaks **42 EUR/MWh.**
   5. Uus tootmisseade peab alustama taastuvelektri tootmist hiljemalt **kolme aasta** jooksul hankelepingu sõlmimisest arvates. Pakkuja alustab uue tootmisseadmega taastuvelektri tootmist esimesel võimalusel.